《夜登定山》
明代·殷云霄

泊舟桐江水，夜登定山石。延萝踞虎豹，嘘波动潮汐。

俯阚冯夷宫，疑入羽人宅。林静江有声，云昏岸无迹。

怀哉生哀听，戚矣阙远觌。风势依峰峻，月色连江白。

飞鸿鸣远浦，潜蛟舞深泽。飘飘千里舟，脉脉独游客。

飞帆拂溟海，逸思绕凫绎。乘桴嗟有志，栖岩悲失策。

薄宦竟何有，幽期谁与适。觉迷道有获，舍欲情无逆。

眷言咏白驹，聊以慰今夕。

作者简介：殷云霄（1480年―1516年），字近夫，号石川，寿张（今山东省阳谷县寿张镇北台村）人，明代官员、诗人。弘治十八年（1505年）进士，官至南京工科给事中，政事多务清简。明武宗纳有娠女子马姬，殷云霄偕同官疏谏，以峭直称。殷云霄有志诗文，才情富赡，为“十才子”之一。撰有《石川集》四卷.。